INTUCH คาดรายได้ปีนี้ใกล้เคียงปีก่อน ลุยศึกษาลงทุนธุรกิจใหม่
INTUCH คาดรายได้ปีนี้ใกล้เคียงปีก่อน-แย้มอยู่ระหว่างศึกษาลงทุนธุรกิจใหม่
18 พ.ค. 2560

นางสาวทมยันตี คงพูลศิลป์ ผู้อำนวยการสำนักนักลงทุนสัมพันธ์ บริษัท อินทัช โฮลดิ้งส์ จำกัด (มหาชน) หรือ INTUCH คาดรายได้ปีนี้น่าจะทำได้ใกล้เคียงกับปีก่อน จากปีก่อนอยู่ที่ 28,607 ล้านบาท ตามการรับรู้รายได้จากบริษัทในเครือ คือ บริษัท ไทยคม จำกัด (มหาชน) หรือ THCOM ที่คาดว่าปีนี้จะมีรายได้ใกล้เคียงกับปีก่อน เนื่องจากยังไม่มีแผนส่งดาวเทียมไทยคมดวงใหม่ขึ้นสู่วงโคจร
ขณะที่ดาวเทียมไทยคม 9 อยู่ระหว่างเจรจากับรัฐบาลเพื่อขออนุมัติสิทธิการใช้วงโคจรหลังจากได้รับใบอนุญาตจากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคม (กสทช.) แล้ว แต่ยังไม่ได้ข้อสรุป
โดยปัจจุบัน THCOM  มีดาวเทียมอยู่ในวงโคจร 4 ดวง ได้แก่ ไทยคม 5 ,ไทยคม 6 ,ไทยคม 7 และไทยคม 8 โดยมีจำนวนช่องสัญญาณของดาวเทียมรวม 111 ช่องสัญญาณ และมีดาวเทียมประเภทบรอดแบนด์ 1 ดวง คือ ดาวเทียมไทยคม 4
 
ขณะที่ผลการดำเนินของ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ในปีนี้ บริษัทคาดจะมีรายได้จากการให้บริการ (ไม่รวมค่าเชื่อมโยงโครงข่าย) เติบโต 4-5% จากปีก่อน ซึ่งเป็นการเติบโตในอัตราที่ดีขึ้น เมื่อเทียบกับปีที่ผ่านมาๆ จะเห็นได้จากในปี 58 มีการเติบโตราว 1.6% และเพิ่มเป็น 2.2% ในปี 59 เป็นผลมาจากการลงทุนด้านโครงข่ายที่ครอบคลุมการให้บริการคลื่อนความถี่ 4G ที่เพิ่มมากขึ้น
รวมถึงมีจำนวนคลื่นความถี่ที่พร้อมให้บริการมากขึ้น ทำให้ปีนี้จะเป็นปีของการเก็บเกี่ยวผลจากการลงทุน โดย INTUCH จะรับรู้ส่วนแบ่งกำไรจาก ADVANC เข้ามาตามสัดส่วนถือหุ้น
ทั้งนี้การลงทุนในรูปแบบ Venture Capital (VC) ภายใต้โครงการอินเว้นท์ เพื่อส่งเสริมผู้ประกอบการ  Start-up ในกลุ่มโทรคมนาคม ,สื่อ และเทคโนโลยี (TMT) และธุรกิจอื่นๆ ทื่เกี่ยวข้อง ปัจจุบันบริษัทฯ อยู่ระหว่างเจรจากับผู้ประกอบการสตาร์ทอัพ จำนวน 2 ราย คาดว่าจะเห็นความชัดเจนในกลางปีนี้
โดยวางงบลงทุนสำหรับ VC ได้ที่ 200 ล้านบาทต่อปี ประกอบกับบริษัทฯ อยู่ระหว่างศึกษาการลงทุนในธุรกิจใหม่ๆ ซึ่งยังอยู่ในธุรกิจ TMT แต่ยังไม่ขอเปิดเผยรายละเอียด